**Ohta-keskus** (ven. Охта-центр, *Ohta-tsentr*) oli Gazprom-suuryrityksen jättimäinen toteutumaton liiketilaprojekti Venäjän Pietarissa. Maaliskuuhun 2007 se tunnettiin nimellä **Gazprom City** (ven. Газпро́м-си́ти, *Gazprom-siti*). Keskukselle alun perin suunniteltu sijainti oli Smolnan katedraalia ja Pietarin kaupungintaloa vastapäätä Nevan ja Ohtajoen risteyksessä. Noin 4,5 hehtaarin alueelle suunniteltiin Gazprom-yhtiön pääkonttorin lisäksi suurita kauppa- ja viihdekeskusta sekä hotelli- ja toimistotiloja. 

Suunnitelma joutui ankaran koti- ja ulkomaisen kritiikin kohteeksi. Sen näyttävin ja kiistellyin osa oli kaupungin ensimmäinen, lähes 400 metriä korkea pilvenpiirtäjä, joka suunnitellulla paikalla olisi arvostelijoiden mukaan hallinnut liikaa Pietarin vanhan keskustan kaupunkikuvaa.

Joulukuussa 2010 Pietarin kaupungin johto ilmoitti, että suunniteltu keskus sijoitetaan toiseen paikkaan. Keväällä 2011 Gazprom hankki keskusta varten uuden tontin Pietarin Lahden (Lahtan) kaupunginosasta Suomenlahden rannalta, Suomen suunnasta tulevan sisääntulotien varrelta.

Suunnittelun vaiheet
--------------------

Marraskuussa 2005 Gazpromin toimitusjohtaja Aleksei Miller ja Pietarin kuvernööri Valentina Matvijenko ilmoittivat, että Sibneft-yhtiö aikoo rakentaa Gazprom Cityn liikekeskuksen, jossa on 396 metriä korkea pilvenpiirtäjä Nevan oikealle rannalle Smolnan katedraalin eteen huolimatta Pietarin rakennussäännöistä, joiden mukaan yli 42 (tai poikkeusluvalla 48) metriä korkeammat rakennukset ovat kiellettyjä. 

Maaliskuussa 2006 Gazprom ja kaupunki allekirjoittivat sopimuksen, jonka mukaan rakennusyhtiö lupasi maksaa veroja 20 miljoonaa ruplaa kaupungille vuosittain muutettuaan liikekeskukseen. Pietarin kaupunki lupasi myöntää 60 miljardia ruplaa kymmenen vuoden aikana projektin rakentamiseen. Toimitusjohtaja Aleksei Miller totesi, että hän on "varma siitä, että pietarilaiset tulevat olemaan ylpeitä näistä uusista arkkitehtonisista mestariteoksista."

Joulukuussa 2006 Gazprom ja Pietarin viranomaiset ilmoittivat, että englantilainen arkkitehtitoimisto RMJM London on valittu toteuttamaan suunnitelma. Valintakomiteassa oli neljä ulkomaista arkkitehtia (joista kolme, Norman Foster, Rafael Viñoly ja Kisho Kurokawa jäivät pois komiteasta ennen kuin se kokoontui, koska he vastustivat kaikkia valittuja suunnitelmia niiden korkeuden takia ), neljä Pietarin kaupungin hallinnon edustajaa, sekä Gazpromin edustajat. Rakennusprojektin pitäisi olla valmis vuonna 2016.

Maaliskuussa 2007 projekti nimitettiin uudelleen *Gazprom City*stä *Ohta tsentr*iksi Nevan sivujoen Ohtan mukaan. Päätettiin myös, että Gazprom antaisi rakennusprojektin varoista 51 prosenttia ja kaupungin osuus olisi 49 prosenttia. 

### Vastustusta

Eremitaašin taidemuseon johtaja Mihail Pietrovski on eräs hankkeen vastustajia. Hän totesi englantilaisen *The Guardian*-lehden haastattelussa, että torni tuhoaisi kaupungin profiilin. 

Joulukuussa 2006 UNESCOn Maailmanperinnön keskuksen johtaja Francesco Bandarin muistutti Venäjän velvollisuuksista suojella Pietaria se ja ilmaisi huolestuneisuutensa projektista. Pietari on eräs UNESCOn Maailman perintökohteista.

Ohta-keskuksen rakennuspaikka toukokuussa 2007.
Tammikuussa 2008 pietarilaiset vastustivat hanketta äänekkäästi kaupunkilaisille järjestetyssä kuulemistilaisuudessa. Kansalaisjärjestöt keräsivät tilaisuudessa nimiä avoimeen kirjeeseen, jossa Gazpromin hallituksen puheenjohtajaa Dmitri Medvedeviä pyydettiin ottamaan kantaa hankkeeseen. 
Kansalaisjärjestöjen lisäksi hanketta ovat arvostelleet myös kommunistit, Venäjän liittoneuvoston puheenjohtaja Sergei Mironov, Garri Kasparov, Venäjän ja Pietarin arkkitehtiliitot, sekä kulttuurihenkilöt, kuten elokuvaohjaaja Aleksandr Sokurov.

Pietarin historiallinen kaupunkisiluetti on Maailman monumenttien tukisäätiön (World Monuments Fund) julkaisemassa maailman sadan uhanalaisimman monumentin luettelossa. 

UNESCO tekee päätöksen Maailmanperinnön suojelukohteen tukemisesta heinäkuussa 2008. 

Myös Venäjän presidentti Dmitri Medvedev on viime aikoina antanut tukensa hankkeen kriitikoille.

Muinaisjäänteitä
----------------

Sanomalehti *Viborgskije Vedomostin* mukaan tontilta on löytynyt sekä kivikautinen asuinpaikka että 1600-luvulta peräisin olevia bastionien, muurien ja sotilaslaitteiden jäännöksiä. Ne kertovat muun muassa ajasta, jolloin alue oli koko Inkerinmaan keskus. Joidenkin teorioiden mukaan suomalais-ugrilaiset kielet tulivat juuri kampakeraamisen kulttuurin mukana Itämeren rannalle. Siten alue on keskeinen myös suomalaisen heimon muistomerkkinä.

Kivikautiset löydöt liittyvät kampakeraamiseen kulttuuriin noin 7 000 vuoden takaa. Venäjän lain mukaan arkeologisiin kohteisiin ei saa rakentaa.

Suomalaiset mukana
------------------

Kiinteistö- ja rakennusalalla toimiva suomalaisen SRV konsernin osa SRV Russia Oy on ollut mukana Ohta-keskuksen kehittelyssä yhdessä pietarilaisen rahoitus- ja kiinteistöyrityksen Okhta Group Ltd:n kanssa. Projekti on tunnettu nimellä District 700.

Suunnitellun keskuksen paikka siirretään
----------------------------------------

Joulukuussa 2010 Pietarin pormestari Valentina Matvijenko ilmoitti, että kaupunki ja yhtiö yhdessä päättivät sijoittaa uudelleen Gazpromin tornihankkeen, joka oli aiheuttanut paljon erimielisyyttä arkkitehtien ja asukkaiden keskuudessa.Hankkeen on määrä valmistua vuonna 2016. Keväällä 2011 tornin ja liikekeskuksen paikaksi ilmoitettiin keskustan luoteispuolella Suomesta johtavan sisääntulotien varrella Primorjen piirissä sijaitseva Lahtan alue Nevanlahden rannalla.

Lähteet
-------

1. 1 2   Jussi Konttinen: Gazpromin tornihanke etenee Pietarissa Helsingin Sanomat 15.1.2008. Viitattu 3.3.2008
2. 1 2  Andrew E. Kramer: In Rare Bow to Public, Russian Tower to be Moved *The New York Times*.  9.12.2010. Viitattu 10.12.2010. (englanniksi)
3. 1 2  Новый район в Лахте ЗАО Общественно-деловой центр «Охта»
4. ↑  Evgenia Ivanova: Experts Slam Giant Gazprom Tower Plan The St.Petersburg Times 1188 (54), 21.7.2006. Viitattu 3.3.2008
5. ↑  Ellen Bennett: Gazprom jury walk-out (Arkistoitu – Internet Archive) The Architects' Website 8.12.2006. Viitattu 3.3.2008
6. ↑  Evgenia Ivanova: Gazprom-City Renamed Okhta Center (Arkistoitu – Internet Archive) The St.Petersburg Times 1255 (21), 20.3.2007. Viitattu 3.3.2008
7. ↑  Tom Parfitt: Hermitage director joins outcry over city-centre skyscraper plan The Guardian 10.11.2006. Viitattu 3.3.2008
8. ↑  Paul Abelsky: Gazprom, Renamed Okhta, Still Rankles UNESCO Architectural Record 25.9.2007. Viitattu 3.3.2008
9. ↑  St. Petersburg Historic Skyline, Russian Federation (Arkistoitu – Internet Archive) World Monuments Fund. Viitattu 8.7.2008.
10. ↑  Steve Rose: A shard on the skyline, The Guardian 3.3.2008. Viitattu 3.3.2008
11. 1 2  Jukka Mallinen: Jättiläisrakennus muuttaisi Pietarin kaupunkikuvaa *Radion kulttuuriuutiset*.  10.6.2010. YLE Kulttuuri. Viitattu 10.6.2010.
12. ↑  District 700 Kauppa- ja viihdekeskus[vanhentunut linkki] SRV yhtiöt, Idea 1/2005. Viitattu 3.3.2008
13. ↑  Jussi Niemeläinen: Pietarin kiistelty pilvenpiirtäjä rakennetaan toiseen paikkaan *Helsingin Sanomat*.  10.12.2010. Viitattu 10.12.2010.
14. ↑  На Лахте будет построена такая же "кукурузина", как хотели на Охте Neva24, 15.4.2011.
15. ↑  Gazprom Skyscraper to be Build in Lakhta instead of Okhta Russia-InfoCentre 17.4.2011.

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Ohta-keskus**.
* Ohta-keskuksen omat verkkosivut (Arkistoitu – Internet Archive) (venäjäksi)
* Lausunto, UNESCOn maailmanperinnön keskus vahvistaa vastustavansa tornia Pietarin historialliseen keskustaan, 18.1.2008 (englanniksi) (ranskaksi)